text: Druk skal udvikle studielivet 
  04 marts 2011 kl. 09.17
  De videregående uddannelser i Esbjerg inviterer nye studerende til pubcrawl med masser af gratis drinks.
  250 nye studerende drager på druktur lørdag aften i Esbjergs natteliv. 
  De er inviteret af Studiebyen Esbjerg, der  er et samarbejde på tværs af de videregående uddannelser i kommunen samt Esbjerg Erhvervsudvikling. I bestyrelsen i Esbjerg Erhvervsudvikling sidder blandt andre borgmester Johnny Søtrup (V).
  
  2.000 gratis genstande 
  Pubcrawlen går ud på, at de studerende samles lørdag aften på Huset. De bliver inddelt i hold af cirka 45 personer. Hvert hold tildeles to guider, hvilket er frivillige fra byens uddannelsesinstitutioner og beværtninger.
  Herefter skal holdene i løbet af aftenen og natten besøge otte beværtninger, der tilsammen uddeler små 2.000 gratis genstande eller sodavand. 
  Der er tale om en 10-årig tradition, og Studiebyen Esbjerg skriver i en pressemeddelelse, at den "ser eventen som en vigtig del af udviklingen af studielivet i Esbjerg".
  Sundhedsstyrelsen anbefaler at drikke højest fem genstande på én aften.
  